**ПРЕПОРУКЕ У ВЕЗИ СА МИРОВАЊЕМ ПРАВА И ОБАВЕЗА СТУДЕНАТА**

1. ПРЕПОРУКЕ У ВЕЗИ СА ИЗМЕНАМА И ДОПУНАМА ЧЛАНА 100. СТАТУТА УНИВЕРЗИТЕТА У БЕОГРАДУ

 Одлука о изменама и допунама Статута Универзитета у Београду је ступила на снагу 17. јуна 2025. године и не може се примењивати на целу школску годину која је започела 1. октобра 2024. године, јер би то била ретроактивна примена прописа. Међутим, она се може примењивати уколико после њеног ступања на снагу настане или постоји немогућност остваривања права и обавеза дефинисаних студијским програмом услед околности које се нису могле предвидети, избећи или отклонити или настану други оправдани случајеви због којих се може одобрити мировање права и обавеза.

 Уколико су се околности због којих је било немогуће остваривање права и обавеза дефинисаних студијским програмом отклониле, нема места одобравању мировања по том основу, али је и даље то могуће учинити у „другим оправданим случајевима“. Који су то „други оправдани случајеви“, као и трајање периода за који се одобрава мировање цени сваки поступајући орган на високошколској установи.

 Нема посебне процедуре за одлучивање о мировању на основу тачке 7 члана 100 Статута у односу на досадашње процедуре одобравања мировања по другим основама. Подносилац захтева за мировање треба да наведе чињенице на којима заснива свој захтев. Чињенице је потребно доказивати осим уколико су општепознате. Шта ће се у конкретном случају сматрати неопходним и довољним доказом, зависи од природе чињеница, али и става поступајућег органа на високошколској установи.

2. ОСТАЛЕ ПРЕПОРУКЕ

 Статус мировања се може одобрити на период од једне школске године или на краће периоде.

 Студент задржава статус студента који се финансира из буџета у оквиру једне школске године, ако му је одобрено мировање за период који истиче пре краја те школске године.

Студент задржава статус студента који се финансира из буџета за наредну школску годину, уколико му је одобрено мировање у трајању од једне године. У осталим случајевима остварује право на буџетски статус по општим правилима, која се не односе на мировање.

 За време мировања студент нема права студента, те нема ни право на повластице које произлазе из статуса студента (стипендију, кредит, студентски дом, субвенционисану цену исхране у мензама итд.) односно за време мировања студент губи та права, уколико их је раније стекао. Треба обратити пажњу и на то да се према постојећим прописима време мировања рачуна у укупне године студирања приликом рангирања за студентске домове, стипендије и кредите.

 Прописима није регулисан број студената којима може бити одобрено мировање, али јесте укупан број буџетских студената, о чему треба водити рачуна приликом одобравања мировања.

 Студент у статусу мировања не може конкурисати за програме мобилности, јер му мирују права студента.

 Мировање се одобрава на захтев студента, којим између осталог захтева да се обавезе факултета према њему одложе или не врше, те статус мировања не утиче на обавезу студента да плати школарину. Уколико се одобри мировање на период од једне године, студент је дужан школарину само за једну школску годину. Уколико се одобри мировање на краћи период у оквиру исте школске године, студент је дужан целу школарину за ту школску годину.